《桂台》
宋代·舒岳祥

神龙不知身变化，犹认潜鳞为故我。
先生曾出雨八弦，浪静波恬归海卧。
先生两处领桂台，梦寐一生游学舍。
阿宜移扁就山窗，铁画银钩金钮鏁。
绿阴闭户不知春，长日观书谁觉夏。
天上吹香遍远山，月中散影流清夜。
先生见扁如坐斋，随行不用木上座。
攀枝踏影弄猿鹤，万事不到桂丛下。
天下清芬是此花，世间最俗惟檀麝。
后车还许乐天陪，吟笔更须侯喜把。
几人名遂不知几，一日仓皇方泪堕。
人知德佑不出高，岂识咸淳归计果。
平生一瓣桂台香，口诵翁诗几百过。
旧台何在桂凋零，日暮哀禽自相和。
今台喜见桂婆娑，往来不碍江鸥社。
旧台不见见今台，依旧风汉压江左。
他年人访桂台游，旧名更复因今播。
月中桂树最久长，此树还如月轮大。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。